## La Generalitat oferix a les explotacions agràries la possibilitat d’arreplegar i retirar la palla d’arròs com a alternativa a la crema

*** El DOGV publica les instruccions per a la gestió de la palla i els restolls d’arròs en el Parc Natural de l’Albufera i altres zones humides de la Comunitat Valenciana
* El període hàbil de cremes serà el comprés entre el 10 d’octubre i el 31 de desembre de 2025**

La Generalitat oferirà enguany la possibilitat d’arreplegar i retirar els restolls i la palla d’arròs a les explotacions agràries com a alternativa a la crema en l’Albufera i altres espais naturals que mantenen esta tradició en la Comunitat Valenciana.

Així ho ha confirmat el secretari autonòmic Medi Ambient i Territori, Raúl Mérida, i el secretari autonòmic d’Agricultura, Aigua, Ramaderia i Pesca, Vicente Tejedo, els qui han explicat que amb esta iniciativa “s’oferix una alternativa a la crema de la palla amb la recollida que es farà a través de l’empresa pública VAERSA”.

El *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/40830)) publica este dimecres la resolució conjunta de la Conselleria de Medi Ambient, Infraestructures i Territori i de la Conselleria d’Agricultura, Aigua, Ramaderia i Pesca, que aprova les instruccions per a la gestió de la palla i els restolls d’arròs en determinades zones humides de la Comunitat Valenciana. Amb esta normativa es dota al sector arrosser d’una ferramenta comuna per a tots els productors.

Les dos conselleries, en consens amb el sector i els agents implicats, impulsen la recollida de la palla i la seua possible reutilització, atés que una gestió adequada d’estes restes agrícoles beneficia tant els espais naturals protegits com les superfícies de producció. Les instruccions s’apliquen als camps d’arròs situats en la zona humida catalogada de la Marjal i Estanys d’Almenara, el Parc Natural de l’Albufera, la Marjal i Estanys de la Ribera Sud del Xúquer i el Parc Natural de la Marjal de Pego-Oliva.

Raúl Mérida ha subratllat que esta mesura resulta especialment rellevant en el Parc Natural de l’Albufera, “a on es concentren moltes plantacions d’arròs i a on, un any més, es podrà recórrer a la crema de la palla per motius fitosanitaris, una pràctica que és fonamental tant per a la sanitat vegetal com per a la conservació ambiental del parc”.

En esta línia, Vicente Tejedo ha explicat que l’objectiu prioritari de la Generalitat “és que la palla tinga una destinació útil, ja siga amb finalitats energètiques, com a recurs ramader o com a substrat agrícola. No obstant això, en les zones en les quals hi haja dificultats per a la recollida i el fangueig, es podrà autoritzar la crema sempre que estiga justificada per raons fitosanitàries, perquè en eixos casos és l’opció mediambiental més adequada”.

El període autoritzat per a les cremes s’ha establit entre el 10 d’octubre i el 31 de desembre de 2025, els dos inclusivament.

La resolució publicada en el DOGV establix a més que, en el cas de les cremes realitzades en el Parc Natural de l’Albufera i en la Marjal i Estanys de la Ribera Sud del Xúquer, serà obligatori utilitzar l’aplicació mòbil [QUEPAR](https://www.ceam.es/ceamet/QUEPAR/web/APP_QUEPAR.htm), disponible en la web del Centre d’Estudis Ambientals del Mediterrani. Esta ferramenta analitza les condicions atmosfèriques i pauta els moments òptims per a realitzar les cremes, minimitzant així els efectes de contaminació en estes zones arrosseres. “Gràcies a esta aplicació podem saber quan i en quins llocs és més adequat realitzar la crema, i també quan no està permés”, ha destacat Raúl Mérida.

**Plans locals de crema**

Quant als plans locals de crema, es manté la reducció de la burocràcia en els municipis que no en tenen. En les parcel·les situades a menys de 500 metres de zona forestal, la crema podrà autoritzar-se amb una simple declaració responsable, davant del permís que era necessari obtindre altres anys. En les que estiguen a més de 500 metres, es permetrà la crema sense necessitat d’autorització prèvia.

L’horari autoritzat serà des de l’eixida del sol fins dos hores abans de la seua posada, sense que puguen quedar flames actives a partir d’eixe moment. Només estaran permeses les cremes en nivell 1 de preemergència per risc d’incendis forestals, i queden prohibides en els nivells 2 i 3, així com quan es produïsquen situacions d’inversió tèrmica o la velocitat del vent supere els 30 km/h.

**Mesures de seguiment i anàlisi**

La resolució inclou també un conjunt de mesures de seguiment i anàlisi. En primer lloc, es reforçarà la vigilància de l’estat de les aigües en les zones humides, dins del programa que la Conselleria de Medi Ambient aplica des de fa anys i que s’intensifica després de la sega de l’arròs i durant la inundació hivernal.

En este marc es duran a terme monitoratges periòdics de les aigües que inunden els arrossars, tant qualitativament com quantitativament, mitjançant imatges de satèl·lit. Este treball es desenrotlla en col·laboració amb la Universitat de València des de 2020 per a implantar i validar un sistema que permeta controlar episodis d’anòxia en grans superfícies. A més, es faran controls sobre el terreny en les zones més sensibles, amb preses intensives de dades fisicoquímiques i biològiques per a detectar possibles efectes d’anòxia sobre la fauna aquàtica.

D’altra banda, es posarà en marxa un sistema d’indicadors que permeta observar i fer seguiment de possibles plagues i fisiopaties que es pogueren produir en les diferents zones.

Fecha: 24/09/2025